หุ้นสื่อสารหมดเสน่ห์ช่วงสั้นจบข่าว3จี
ทิ้งหุ้นสื่อสาร จบข่าวเก็งกำไร 3จี นักวิเคราะห์แนะระยะสั้นหมดเสน่ห์ “ขาย” ตลาดเตือนระวัง เกาะติดข่าวใกล้ชิด
17 ต.ค. 2555

ทิ้งหุ้นสื่อสาร จบข่าวเก็งกำไร 3จี นักวิเคราะห์แนะระยะสั้นหมดเสน่ห์ “ขาย” ตลาดเตือนระวัง เกาะติดข่าวใกล้ชิด
ราคาหุ้นสื่อสารวันที่ 16 ต.ค. ผันผวนระหว่างวันราคาขึ้นลง ตามการเปิดประมูล 3จี ซึ่งท้ายตลาดหลังจากการประมูลเสร็จสิ้น เกิดแรงขายหุ้นออกมาส่งผลให้ราคาหุ้นบริษัท แอดวานซ์ อินโฟร์ เซอร์วิส (ADVANC) ปรับตัวลงปิด 195 บาท ลดลง 7 บาท หรือ 3.47% มูลค่าซื้อขาย 1,496.10 ล้านบาท 




 
บริษัท ทรู คอร์ปอเรชั่น (TRUE) ปิด 5.50 บาท ลดลง 0.05 บาท หรือ 0.89% มูลค่าซื้อขาย 2,547.49 ล้านบาท และบริษัท โทเทิ่ล แอ็คเซ็ส คอมมูนิเคชั่น (DTAC) ปิด 85 บาท ลดลง 3.25 บาท หรือ 3.68% มูลค่าซื้อขาย 744.21 ล้านบาท 
น.ส.จิตรา อมรธรรม ผู้ช่วยกรรมการผู้จัดการ บริษัทหลักทรัพย์ ฟินันเซีย ไซรัส กล่าวว่า หุ้นสื่อสารหมดเสน่ห์แล้ว หลังจากที่การเปิดประมูล 3จี เสร็จสิ้น ซึ่งการเก็งกำไรระยะสั้น แนะนำให้ขายหุ้นออกไปก่อน เนื่องจากราคาหุ้นที่ขึ้นมาหมดเรื่องเก็งกำไรแล้ว 
นอกจากนี้ ความเสี่ยงต่อไปของหุ้นสื่อสาร คือ การได้ใบอนุญาตและเข้าลงทุน ซึ่งรายได้จากการลงทุน 3จี จะเข้ามาจริงคือไตรมาส 2 หรือครึ่งปีหลัง 2556 เป็นต้นไป 
“ราคาหุ้นปัจจุบันได้บวกรับการประมูล 3จี ไปแล้ว วันนี้เก็งกำไร 3จี จบข่าวแล้ว เมื่อการประมูลออกมาตามคาด ระยะสั้นหุ้นสื่อสารจึงหมดเสน่ห์ ส่วนการถือลงทุนยาวๆ ไม่เป็นปัญหา เพราะ 3จี จะเป็นแหล่งใหม่ของรายได้ที่โตมากๆ กลายเป็นบริษัทที่มีการเติบโตสูง ระยะยาวเป็นธุรกิจที่ดี ซื้อเพื่อปันผล” นักวิเคราะห์ กล่าว 
ด้านตลาดหลักทรัพย์ ขอให้ผู้ลงทุนใช้ความระมัดระวังและติดตามข้อมูลข่าวสารเกี่ยวกับการประมูลใบอนุญาตให้ใช้คลื่นความถี่ 2.1 กิกะเฮิรตซ์ ซึ่งอยู่ระหว่างการดำเนินการของหน่วยงานทางการ เพื่อประกอบการตัดสินใจลงทุนในหลักทรัพย์ของบริษัทจดทะเบียนดังกล่าวต่อไป
สำหรับบริษัทย่อยของบริษัทจดทะเบียน 3 แห่ง ได้แก่ บริษัท แอดวานซ์ ไวร์เลส เน็ทเวอร์ค (บริษัทย่อยของ ADVANC) บริษัท ดีแทค เนทเวอร์ค (บริษัทย่อยของ DTAC) และบริษัท เรียล ฟิวเจอร์ (บริษัทย่อยของ TRUE) 
บริษัททั้ง 3 แจ้งการผ่านคุณสมบัติของผู้ที่มีสิทธิเข้าร่วมประมูลใบอนุญาตให้ใช้คลื่นความถี่สำหรับกิจการโทรคมนาคมเคลื่อนที่สากลย่าน 2.1 กิกะ เฮิรตซ์ ต่อคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) 
เนื่องจากตามขั้นตอนการเข้าร่วมประมูลใบอนุญาต 3จี ที่ประกาศไว้ในเว็บไซต์ของ กสทช. กำหนดวันที่ 16 ต.ค. 2555 เป็นวันเริ่มประมูลใบอนุญาต 3จี